Matilda I
Matilda I (službeno eng. Infantry Tank Mark I Matilda I) je bio britanski pješadijski tenk projektovan između dva svjetska rata. Prvi je britanski tenk kojem je bila uloga bliska podrška i djelovanje s pješadijom. John Carden je projektovao tenk, dok ga je Vickers proizvodio od aprila 1937. godine. Prilikom projektovanja najveće ograničenje je bila cijena primjerka, jer je zahtjev britanskog ministarstva bio da bude što jeftiniji. Do 1940. godine činili su veći dio opreme 1. tenkovske brigade u Francuskoj. Maksimalna brzina tenka je bila 13 km/h zato što se u to vrijeme smatralo da pješadijski tenkovi trebaju pratiti pješadiju što znači da ne trebaju imati brzinu veću od brzine ljudskog hoda. Kako bi se smanjila cijena proizvodnje tenk je konstruisan vrlo jednostavno. Ugrađivan je konvencionalni motor Ford V8 i transmisija, dok su ostali dijelovi pogona preuzeti sa Vickersovih lahkih tenkova. Gotovo cijeli tenk je napravljen spajanjem čeličnih ploča zakivanjem osim kupole koja je lijevana. Do augusta 1940. godine proizvedeno je ukupno 140 primjeraka. Iako je bio jeftin i pouzdan tenk, ubrzo je postao nadjačan i beskoristan na bojnom polju. Korišten je u samom početku Drugog svjetskog rata, a kasnije samo u svrhu treninga posada.